钦定古今图书集成/明伦汇编/官常典/第220卷 > 曾公亮
## 钦定古今图书集成/明伦汇编/官常典/第220卷 > 曾公亮

按《宋史》本传，“公亮字明仲，泉州晋江人。举进士甲科，
知会稽县。民田镜湖旁，每患湖溢，公亮立斗门，泄水
入曹娥江，民受其利。坐父买田境中，谪监湖州酒。久
之，为国子监直讲，改诸王府侍讲。岁满，当用故事试
馆职，独献所为文，授集贤校理、天章阁侍讲，修起居
注，擢天章阁待制，赐金紫。先是，待制不改服，仁宗面”
锡之曰：“朕自讲席赐卿，所以尊宠儒臣也。”遂知制诰
兼史馆修撰，为翰林学士、判三班院。三班吏丛猥，非
赇谢不行。贵游子弟多倚势请谒，公亮掇前后章程，
视以从事，吏不能举手。以端明殿学士知郑州，为政
有能声。盗悉窜他境，至夜户不闭。尝有使客亡橐中
物，移书诘盗，公亮报：“吾境不藏盗，殆”从者之。耳。索
之果然。复入为翰林学士、知开封府。未几，擢给事中、
参知政事，加礼部侍郎，除枢密使。嘉祐六年，拜吏部
侍郎、同中书门下平章事、集贤殿大学士。公亮明练
文法，更践久习，知朝廷台阁典宪，首相韩琦每咨访
焉。仁宗末年，琦请建储，与公亮等共定大议，密州民
田产银，或盗取之，大理当以彊。公亮曰：“此禁物也，取
之虽彊，与盗物民家有间矣。”固争之，遂下有司议，比
劫禁物法，盗得不死。初，东州人多用此扺法，自是无
死者。契丹纵人渔界河，又数通盐舟，吏不敢禁，皆谓
与之校，且生事。公亮言：“萌芽不禁，后将奈何？”雄州赵
滋，勇而有谋，可任也。使谕以指意，边害讫息。英宗即
位，加中书侍郎，兼礼部尚书，寻加户部尚书。帝不豫，
辽使至，不能见，命公亮宴于馆。使者不肯赴，公亮责
之曰：“锡宴不赴，是不虔君命也。人主有疾，而必使亲
临，处之安乎？”使者即就席。神宗即位，加门下侍郎兼
吏部尚书。熙宁二年，进昭文馆大学士，累封鲁国公，
以老避位。三年九月，拜司空兼侍中、河阳三城节度
使、集禧观使。明年，起判永兴军。先是，庆卒叛，既伏诛，
而馀党越佚，自陕以西皆警备。阅义勇，益边兵，移内
地租赋，人情骚然，公亮一镇以静，次第奏罢之，专务
裁抑冗费。长安豪喜造飞语，声言营卒怨减削，谋以
上元夜结外兵为乱，邦人大恐。或劝毋出游，公亮不
为动。张灯纵观，与宾佐竟夕乃归。居一岁，还京师，旋
以太保致仕。元丰元年，卒，年八十。帝临哭，辍朝三日，
赠太师、中书令，谥曰宣靖，配享英宗庙庭。及葬，御篆
其碑首曰《两朝顾命定策亚勋之碑》。公亮方厚庄重，
沉深周密，平居谨绳墨，蹈规矩，然性吝啬，殖货至钜
万。帝尝以方张安世，初荐王安石，及同辅政，知上方向之，阴为子孙计，凡更张庶事，一切听顺而外，若不
与之者。尝遣子孝宽参其谋，至上前略无所异，于是
帝益信任安石。安石德其助己，故引擢孝宽至枢密
以报之。苏轼尝从容责公亮不能救正，公亮曰：“上与
介甫如一人，此乃天也。”世讥其持禄固宠云。子孝宽
从子孝广、孝蕴。